**6.PIELIKUMS**

Ogres novada pašvaldības domes

30.11.2023. sēdes lēmumam

(protokols Nr.19; 20.)

**Darba uzdevums** **Dabas un apstādījumu teritoriju, ūdens teritoriju un krastmalu, ainavu un kultūrvēsturiskā mantojuma tematiskā plānojuma izstrādei**

*Izdots saskaņā ar Ministru kabineta 2014.gada 14.jūlija noteikumu Nr.628 “Noteikumi par pašvaldību teritorijas attīstības plānošanas dokumentiem” 128.punktu*

**Darba uzdevuma saturs**

**1. Tematiskā plānojuma izstrādes nepieciešamības pamatojums, mērķis;**

**2. Tematiskā plānojuma izstrādes uzdevumi;**

**3. Tematiskā plānojuma izstrādē iesaistāmie nozares eksperti;**

**4. Iesaistāmās institūcijas;**

**5. Tematiskā plānojuma saturs;**

**6.** **Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi;**

**7. Plānotie sabiedrības līdzdalības pasākumi;**

**8. Tematiskā plānojuma izstrādes plāns un provizoriskie izpildes termiņi**.

1. **Tematiskā plānojuma izstrādes nepieciešamības pamatojums, mērķis**

Pašvaldību likuma 4.panta pirmās daļas 2.punkts noteic, ka viena no pašvaldības autonomajām funkcijām ir gādāt par pašvaldības administratīvās teritorijas labiekārtošanu un sanitāro tīrību (t.sk. publiskai lietošanai paredzēto teritoriju uzturēšana; parku, skvēru un zaļo zonu ierīkošana un uzturēšana), kā arī noteikt teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu. Saskaņā ar Pašvaldību likuma 4.panta pirmās daļas 5.punktu pašvaldības autonomajās funkcijas ietilpst kultūras mantojuma saglabāšanas sekmēšana.

Saskaņā ar Pašvaldību likuma 4.panta pirmo daļu pašvaldības autonomajās funkcijās ietilpst veicināt dabas kapitāla ilgtspējīgu pārvaldību un apsaimniekošanu (20.punkts) un veicināt klimata pārmaiņu ierobežošanu un pielāgošanos tām (22.punkts).

Atbilstoši Aizsargjoslu likuma 11.panta pirmajai daļai mežu aizsargjoslas ap pilsētām tiek noteiktas, lai nodrošinātu pilsētu iedzīvotājiem atpūtai un veselības uzlabošanai nepieciešamos apstākļus, kā arī lai samazinātu vai kompensētu pilsētu negatīvo ietekmi uz vidi. Saskaņā ar Ministru kabineta 2003.gada 4.februāra noteikumu Nr.63 “Meža aizsargjoslu ap pilsētām noteikšanas metodika” 2.punktu meža aizsargjoslu ap pilsētu paredz vietējās pašvaldības teritorijas plānojumā republikas pilsētas dome vai novada dome, kuras administratīvajā teritorijā atrodas pilsēta.

Eiropas ainavu konvencijas (apstiprināta ar likumu “Par Eiropas ainavu konvenciju”) preambulā noteikts, ka *ainavas ir galvenais indivīdu un sabiedrības labklājības elements un ka to aizsardzība, pārvaldība un plānošana ikvienam piešķir tiesības un atbildību*.

Kultūrvēsturiskā mantojuma nozīme Ogres novadam ir uzsvērta Ogres novada ilgtspējīgas attīstības stratēģijas 2022.–2034.gadam[[1]](#footnote-1) (turpmāk – Stratēģija) vīzijā: “…Ogres novads – Latvijas kultūrvēsturiskā mantojuma un dabas vides glabātājs, popularizētājs un attīstītājs jaunā, inovatīvā kvalitātē…”. Stratēģijas otrā ilgtermiņa horizontālā prioritāte *ģimenei draudzīgas un sociāli atbildīgas rīcības un politikas* (IP2) tostarp paredz veicināt iedzīvotāju lokālpatriotismu un kultūrvēsturiskā mantojuma saglabāšanu. Stratēģijas trešā ilgtermiņa prioritāte *novada teritorijas līdzsvarotu attīstību sekmējošas rīcības* (IP3) ietver rīcību, kas paredz aktivizēt kultūrvēsturiskā mantojuma un dabas kapitāla ekonomisko potenciālu.

Stratēģijas pirmais stratēģiskais (SM1) mērķis paredz izveidot līdzsvaru starp dabas un vides kvalitāti un cilvēka vajadzībām. Viena no Stratēģijas ilgtermiņa horizontālajām prioritātēm ir videi draudzīgas rīcības, kas cita starpā paredz nodrošināt dabas un ainavisko vērtību saglabāšanu, atjaunošanu vai pilnveidošanu. Ogres novada attīstības programmā 2022.–2027.gadam[[2]](#footnote-2) (turpmāk – Attīstības programma) Stratēģijas pirmajam stratēģiskajam mērķim ir pakārtota pirmā vidējā termiņa prioritāte *Videi draudzīgās infrastruktūras attīstīšana un vides izglītība* (VTP-1), viens no definētajiem uzdevumiem paredz nodrošināt vides kvalitātes saglabāšanu, vides risku mazināšanu, dabas resursu aizsardzību un racionālu apsaimniekošanu (U-1.11.). Minētajam uzdevumam Attīstības programmas Rīcības plānā 2022.–2027.gadam[[3]](#footnote-3) (turpmāk – Rīcības plāns) ir pakārtoti vairāki pasākumi un aktivitāti, tostarp: *Zaļās un zilās infrastruktūras risinājumu un citu pielāgošanās klimata pārmaiņām pasākumu ieviešana* (1.11.2.punkts), *Vides kvalitātes un dabas resursu uzlabošanas, kontroles un aizsardzības pasākumu nodrošināšana* (1.11.8.punkts), *Publisko ūdeņu saglabāšana un pieguļošo teritoriju attīstīšana* (1.11.10.punkts).

Stratēģijas otrajam stratēģiskajam mērķim *Ogres novada demogrāfija iegūst ilgtspējīgu raksturu* (SM2) un trešajam stratēģiskajam mērķim *Mājsaimniecībām ir ērti pieejami tām nepieciešamie pakalpojumi* (SM3) Attīstības programmā izvirzīta otrā vidējā termiņa prioritāte – *Pakalpojumu pieejamība un augstvērtīga dzīvesvide* (VTP-2). Viens no tās rīcības virzieniem (RV-8) ir vērsts uz augstvērtīgas un drošas dzīves vides izveidi, ietverot četrus uzdevumus, tostarp attīstīt daudzfunkcionālu publisko ārtelpu (U-8.1.) un izveidot visaptverošu tūrisma un rekreācijas infrastruktūru (U-8.2.). Minētajiem uzdevumiem Rīcības plānā noteiktie pasākumi un aktivitātes tostarp paredz īstenot pasākumus publiskās ārtelpas infrastruktūras attīstībai un sakārtošanai, izveidojot un labiekārtojot publiskās zonas atpūtai (laukumi, zaļā zona, ūdenstilpes, to krasti u.c.) (8.1.1.punkts), nodrošināt piekļuvi pie Ogres un Daugavas, attīstīt rekreācija infrastruktūru (8.1.2.punkts), attīstīt ūdens tūrisma infrastruktūru (8.2.2.punkts).

Stratēģijas otrā ilgtermiņa horizontālā prioritāte *ģimenei draudzīgas un sociāli atbildīgas rīcības un politikas* (IP2) citstarp paredz veicināt iedzīvotāju lokālpatriotismu un kultūrvēsturiskā mantojuma saglabāšanu. Savukārt Stratēģijas trešā ilgtermiņa horizontālā prioritāte *novada teritorijas līdzsvarotu attīstību sekmējošas rīcības* (IP3) ir vērsta uz kultūrvēsturiskā mantojuma un dabas kapitāla ekonomiskā potenciāla aktivizēšanu.

Neskatoties uz to, ka Ogres novada teritorijā nav valsts nozīmes aizsargājamo ainavu apvidu, novadam raksturīgās ainavas ir uzskatāmas par vienu no lokālās identitātes un dzīves vides kvalitātes svarīgākajiem faktoriem. Ogres novada teritorijā ainavu izpēte un novērtēšana ar mērķi identificēt vērtīgas, kā arī degradētas ainavu teritorijas, kurām būtu nepieciešama revitalizācija, veikta fragmentāri. No minētā izriet nepieciešamība veikt detalizēto izpēti, identificējot vērtīgas ainavas, kā arī uz ainavisko daudzveidību un kvalitāti saglabāšanu vērsto risinājumu iestrādājot attīstības plānošanas dokumentos.

Saskaņā ar Teritorijas attīstības plānošanas likuma (turpmāk – TAPL) 1.panta pirmās daļas 5.punktu tematiskais plānojums ir teritorijas attīstības plānošanas dokuments, kurā atbilstoši plānošanas līmenim risināti specifiski jautājumi, kas saistīti ar atsevišķu nozaru attīstību vai specifisku tematu. Atbilstoši TAPL 12.panta pirmajai daļai tematisko plānojumu var izstrādāt vietējā pašvaldība.

Tematiskā plānojuma izstrādes mērķis – sniegt nosacījumus dabas, apstādījumu, ūdens teritoriju un krastmalu ekoloģiskās, sanitāri-higiēniskās, rekreatīvās funkcijas uzlabošanai, identificēt ainaviski un kultūrvēsturiski vērtīgās teritorijas un objektus, noteikt nosacījumus un rīcības to aizsardzībai, pārvaldībai, plānošanai un potenciālā efektīvai izmantošanai Ogres novada ilgtspējīgas attīstības stratēģijā 2022.–2034.gadam un Ogres novada attīstības programmā 2022.–2027.gadam definēto mērķu sasniegšanai.

Tematiskais plānojums tiek izstrādāts vienlaicīgi Ogres novada teritorijas plānojuma izstrādes ietvaros *veicamajām izpētēm un 7 pārējo tematisko plānojumu* izstrādi. Tematiskie plānojumi tiks izmantoti Stratēģijā noteikto ilgtermiņa prioritāšu, telpiskās perspektīvas un vadlīniju integrēšanai izstrādes stadijā esošajā Ogres novada teritorijas plānojumā.

1. **Tematiskā plānojuma izstrādes uzdevumi**
	1. Noteikt dabas teritoriju, apstādījumu, krastmalu kvalitātes mērķus, izstrādāt vērtēšanas metodoloģiju un klasifikatoru.
	2. Analizēt dabas, apstādījumu (t.sk. ģimenes dārziņu teritorijas), ūdeņu teritorijas, krastmalas, klasificēt tās atbilstoši izstrādātajam klasifikatoram, izvērtēt sasniedzamību, kvalitāti, funkciju (t.sk. rekreatīvo, ekoloģisko, sanitāri-higiēnisko) efektivitāti. Izstrādāt atbilstošo kartogrāfisko materiālu un fotofiksācijas.
	3. Izvērtēt apstādījumus pie kultūrvēsturiskajiem objektiem un sniegt priekšlikumus to kvalitātes uzlabošanai.
	4. Identificēt apstādījumu ierīkošanai piemērotās neizmantotās publiskās ārtelpas teritorijas pilsētās un ciemos, sniegt priekšlikumus to attīstībai.
	5. Sniegt priekšlikumus rekreācijas teritoriju vides pieejamības nodrošināšanai, t.sk. peldvietas izveide personām ar funkcionālajiem traucējumiem.
	6. Sniegt priekšlikumus kapsētu paplašināšanai vai jaunu kapsētu izveidei.
	7. Sniegt priekšlikumus *zaļā* un *zilā* tīklojuma attīstībai, uzlabojot to sasniedzamību, palielinot ekoloģisko, sanitāro un rekreatīvo funkciju efektivitāti. Sniegt priekšlikumus efektīvi neizmantojamo, degradēto apstādījumu teritoriju revitalizācijai, fragmentācijas novēršanai. Sniegt priekšlikumus meža joslu ap pilsētām izveidei.
	8. Izstrādāt detalizētu uz vizuālās vērtēšanas metodēm balstītu ainavu vērtēšanas metodoloģiju un ainavu klasifikatoru (detalizējot ainavu pamattipus: meža, ūdens, ceļa, lauksaimniecības (atklātā ainavu telpa)). Pamatojoties uz izstrādāto metodoloģiju, identificēt un dokumentēt Ogres novada ainavu telpas, nosakot:
		1. galvenās ainavu vērtības, ainavu struktūras raksturīgos elementus un spēkus (vēsturiski/mūsdienās);
		2. īpaši vērtīgās ainavu telpas (lokālajā, novada un reģionālajā līmenī);
		3. potenciāli apdraudētās ainavas un degradētas ainavas;
		4. publiski pieejamus skatu punktus un perspektīvas;
		5. ainaviskos ceļus.
	9. Izstrādāt atbilstošo dabas un apstādījumu teritorijas, ūdens teritorijas, krastmalas, ainavas un kultūrvēsturisko mantojumu raksturojošo kartogrāfisko materiālu un fotofiksācijas.
	10. Noskaidrot iedzīvotāju viedokli par ainavām, dabas un apstādījumu teritorijām un to kvalitāti, veicot aptauju (tiešsaistē un drukātu anketu formātā).
	11. Noteikt teritorijas, kurās jāveic detalizētāks ainavas izvērtējums būvprojektēšanas stadijā, vai lokālplānojumu/detālplānojumu izstrādes ietvaros.
	12. Izstrādāt metodiku ainavu attīstības izvērtēšanai (t.sk. vēja parku, saules paneļu parku, ražošanas objektu, derīgo izrakteņu atradņu, mobilo sakaru apraides torņu, skatu torņu, atmežošanas, apmežošanas ietekmes) lokālplānojumu, detālplānojumu, būvniecības dokumentācijas izstrādes/izvērtēšanas ietvaros.
	13. Noteikt ainavu kvalitātes mērķus (pilsētām, ciemiem, lauku teritorijai).
	14. Izstrādāt instrumentus ainavu kvalitātes mērķu sasniegšanai. Izstrādāt vadlīnijas ainavu ietekmējošo objektu un elementu (t.sk. vēja elektrostaciju, saules elektrostaciju, ražošanas objektu, derīgo izrakteņu atradņu, mobilo sakaru apraides torņu, skatu torņu, atmežošanas, apmežošanas) integrēšanai ainavā, kā arī apbūves veidošanas vadlīnijas.
	15. Izstrādāt priekšlikumus ainavisko teritoriju reģionālās un telpiskās struktūras mērķtiecīgai veidošanai.
	16. Noteikt ainaviski vērtīgās teritorijas, kurās vēja elektrostaciju būvniecība nav pieļaujama.
	17. Apzināt Ogres novada kultūrvēsturiskās telpas, elementus un objektus ar kultūrvēsturisko vērtību.
	18. Izstrādāt individuālo kultūras pieminekļu aizsargjoslu (aizsardzības zonu) projektu kultūras pieminekļiem, kuriem individuālās aizsargjoslas (aizsardzības zonas) nav noteiktas.
	19. Identificēt vietējās nozīmes kultūras pieminekļa statusam potenciāli atbilstošos objektus.
	20. Izstrādāt nosacījumus izmantošanai un apbūvei teritorijās ar kultūrvēsturisko vērtību.
	21. Identificēt teritorijas, kurās nosakāmas prasības jumta plakņu arhitektoniskajam risinājumam, ņemot vērā tā eksponēšanos ainavā reljefa dēļ.
	22. Ainaviski vērtīgās teritorijas un vietējās nozīmes kultūrvēsturiskās teritorijas noteikt izstrādājamā Ogres novada teritorijas plānojuma grafiskajā daļā kā teritorijas ar īpašiem noteikumiem un izvirzīt nosacījumus to izmantošanai un apbūvei.
	23. Sniegt priekšlikumus jaunā Ogres novada teritorijas plānojuma teritorijas izmantošanas un apbūvei noteikumiem teritoriju ar augstvērtīgo ainavisko kvalitāti, kultūras mantojuma, dabas un ūdens teritoriju potenciālā efektīvākajai attīstībai rekreācijai, tūrismam un saimnieciskajai darbībai.
	24. Sniegt priekšlikumus jaunā Ogres novada teritorijas izmantošanas un apbūves noteikumiem apstādījumu ierīkošanas, kopšanas un aizsardzības nosacījumiem, piedāvāt risinājumus industriālo objektu un saimnieciskās darbības piesārņojuma izplatīšanās mazināšanai (aizsargstādījumi, aizsarvaļņi), tos integrējot ainavā, kā arī apstādījumiem ielu sarkano līniju koridorā.
	25. Sniegt priekšlikumus augstvērtīgo ainavu un kultūrvēsturisko teritoriju saglabāšanai, degradēto ainavu un kultūrvēsturisko teritoriju revitalizācijai un atšķirīgo funkciju konflikta situāciju novēršanai.
	26. Identificēt augstvērtīgās ainavas, dabas, apstādījumu, ūdens un kultūrvēsturiskās teritorijas ar rekreācijas un tūrisma attīstības potenciālu. Izvērtēt šajās teritorijās esošo tūrisma infrastruktūras nodrošinājumu (t.sk. vietas laivu piestātnēm) un sniegt priekšlikumus to attīstībai, kā arī jaunu rekreācijas objektu izveidei, ievērojot katrai teritorijai raksturīgās dabas vērtības, paredzot atbilstošu infrastruktūru.
	27. Tematiskā plānojuma risinājumiem jābūt sasaistītiem ar pārējiem Ogres novada teritorijas plānojuma izstrādes ietvaros izstrādājamajiem tematiskajiem plānojumiem.

# Tematiskā plānojuma izstrādē iesaistāmie nozares eksperti

* 1. Izveidot un koordinēt darba grupu tematiskā plānojuma izstrādei, tās sastāvā iekļaujot:
		1. sertificēto arhitektu un sertificēto ainavu arhitektu, vides speciālistu;
		2. Ogres novada pašvaldības Centrālās administrācijas Attīstības un plānošanas nodaļas, Ogres novada Būvvaldes speciālistus, Ogres novada ceļu uzturēšanas nodaļas speciālistus, Ogres novada pašvaldības aģentūra “Tūrisma, sporta un atpūtas kompleksa “Zilie kalni” attīstības aģentūra.
	2. Tematiskā darba grupa tiekas vismaz 2 reizes, pildot šādus uzdevumus:
		1. esošās situācijas analīze, pamatojoties uz veiktajām izpētēm;
		2. nosacījumu izstrāde Ogres novada teritorijas plānojuma Teritorijas izmantošanas un apbūves noteikumiem.
1. **Iesaistāmās institūcijas**
	1. Nacionālā kultūras mantojuma pārvalde;
	2. Valsts vides dienesta Lielrīgas reģionālā vides pārvalde;
	3. Dabas aizsardzības pārvalde;
	4. Valsts meža dienests.
2. **Tematiskā plānojuma saturs**
	1. Paskaidrojuma raksts;
	2. Grafiskā daļa;
	3. Priekšlikumi Ogres novada teritorijas plānojuma Teritorijas izmantošanas un apbūves noteikumiem.
3. **Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi**
	1. Nacionālā kultūras mantojuma pārvalde;
	2. Valsts vides dienesta Lielrīgas reģionālā vides pārvalde;
	3. Dabas aizsardzības pārvalde;
	4. Valsts meža dienests;
	5. Ropažu novada pašvaldība;
	6. Siguldas novada pašvaldība;
	7. Cēsu novada pašvaldība;
	8. Madonas novada pašvaldība;
	9. Aizkraukles novada pašvaldība;
	10. Bauskas novada pašvaldība;
	11. Ķekavas novada pašvaldība.

# Plānotie sabiedrības līdzdalības pasākumi

Tematiskā plānojuma redakcija nododama publiskajai apspriešanai uz 30 dienām, nodrošinot materiālu pieejamību Ogres novada pašvaldības Centrālās administrācijas ēkā un pilsētu un pagastu pārvalžu ēkās, kā arī ievietojot tos pašvaldības tīmekļa vietnē un Teritorijas attīstības plānošanas informācijas sistēmā (TAPIS). Minētajā termiņā sabiedrības viedokļu uzklausīšanai organizējama publiskās apspriešanas sanāksme.

# 8. Tematiskā plānojuma izstrādes plāns un provizoriskie izpildes termiņi

Tematiskais plānojums izstrādājams saskaņā ar Ogres novada pašvaldības domes 2023.gada 30.novembra lēmuma “Par Ogres novada teritorijas plānojuma izstrādes uzsākšanu” 1.pielikuma “Darba uzdevums Ogres novada teritorijas plānojuma izstrādei” 5.punktā noteikto laika grafiku.

1. <https://tapis.gov.lv/tapis/lv/downloads/153036> [↑](#footnote-ref-1)
2. <https://geolatvija.lv/geo/tapis#document_25847> [↑](#footnote-ref-2)
3. <https://tapis.gov.lv/tapis/lv/downloads/171819> [↑](#footnote-ref-3)